text: Калегія Магілёўскага абласнога суда зменшыла пакаранне ветэрану вайны - Магілёўскі Рэгіён
  9 месяцаў таму	Навіны Магілёва, Навіны Слаўгарада, Палітыка і грамадства
  Калегія па крымінальных справах Магілёўскага абласнога суда 4 траўня разгледзела апеляцыю ветэрана Вялікай Айчыннай вайны, пісьменніка Фелікса Шкірманкова на рашэнне суда Слаўгарадскага раёна ад 15 сакавіка 2017 года. Ветэрану зменшылі пакаранне на паўгода пазбаўлення волі, адмяніўшы абвінавачванне па ч. 3 арт. 159 Крымінальнага кодэкса Рэспублікі Беларусь.
  Фелікс Уладзіміравіч падчас разгляду скаргі на калегіі абласнога суда зноў катэгарычна адхіліў абвінавачванне ў тым, што ён адмыслова пакінуў месца здарэння, не аказаўшы дапамогі пацярпелай жанчыне.
  Калегія па крымінальных справах Магілёўскага абласнога суда вельмі доўга раілася, але ўсё ж зняла з Ф. Шкірманкова ўсе абвінавачванні па ч. 3 арт. 159.
  У гутарцы з карэспандэнтам "Магілёўскага рэгіёна" Ф. Шкірманкоў выказаў задавальненне тым фактам, што калегія прыслухалася да яго аргументаў. "Я ніколі б свядома не пакінуў без дапамогі пацярпелага чалавека", – адзначыў ветэран.
  Разам з тым Ф. Шкірманкоў па-ранейшаму лічыць празмерным памер матэрыяльнай кампенсацыі маральнай шкоды пацярпелай жанчыне ў памеры 5 000 рублёў. Пацярпелая жанчына ніяк не абгрунтавала, чаму яна вызначала атрыманую ёй маральную шкоду менавіта ў такім памеры. Ветэран гатовы ёй сплаціць 1 000 рублёў, бо адзіная яго крыніца даходу зараз – гэта пенсія.
  Ф. Шкірманкоў пакуль не вырашыў, ці будзе ён нейкім чынам абскарджваць далей рашэнне суда Слаўгарадскага раёна аб памеры матэрыяльнай кампенсацыі.
  Падтрымаць Фелікса Шкірманкова ў Магілёўскі абласны суд прыйшлі яго аднапартыйцы з Партыі БНФ, сябры ГА "Беларуская асацыяцыя журналістаў". Пісьменнік-ветэран выказаў сябрам сваю глубокую падзяку за маральную падтрымку.